Verdagte gesoek wat glo goue muntstukke steel | Maroela Media
Kringtelevisiefoto van een van die verdagtes (Foto aan Maroela Media verskaf deur die polisie)
Die polisie in die Vrystaat is op soek na verdagtes wat glo vroeër vanjaar op 'n winkel in Brandwag in Bloemfontein toegeslaan en goue muntstukke ter waarde van R350 000 gesteel het.
"Twee van die verdagtes het die winkel betree onder die voorwendsel dat hulle klante is," het kapt. Chaka Marope, woordvoerder van die polisie, gesê. "Een van die verdagtes het skielik 'n vuurwapen te voorskyn gebring en die personeellede gedwing om die vertoonkas met die goue muntstukke oop te sluit."
Die verdagtes het die munststukke in hul handsakke gegooi en van die toneel gevlug.
Volgens 'n voorlopige ondersoek het een van die verdagtes 'n donkerbruin denim en 'n wit T-hemp aangehad. Die tweede persoon het 'n blou denim en 'n swart baadjie aangehad. Die verdagte het na die voorval in 'n wit Nissan Qashqai-motor weggery.
"Lede van die Parkweg Trio-misdaadeenheid versoek enigiemand wat die individu op die kringtelevisiefoto herken om met die polisie in verbinding te tree, aangesien die persoon hulle moontlik kan help met inligting oor die rooftog," het Marope bygevoeg.
Persone met inligting word versoek om die ondersoekbeampte, konstabel Tlokotsi Leine, by 082 527 6382 te kontak.